I henhold til disse bestemmelser kan formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår .

I denne rapport præsenteres den foreløbige gennemførelse af 2017-budgettet for Den Europæiske Garantifond for Landbruget (EGFL). Nærmere oplysninger findes i bilaget. De samlede udgifter på 44 318,0 mio. EUR omfatter primært EGFL-udgifter under delt forvaltning i perioden mellem den 16. oktober 2016 og den 15. oktober 2017 som anmeldt af medlemsstaterne og nedsættelser af månedlige betalinger i løbet af regnskabsåret. Beløbet omfatter endvidere et overslag over udgifter under direkte forvaltning på ca. 16,6 mio. EUR, der forventes afholdt frem til den 31. december 2017.

Udnyttelsen af bevillinger til interventioner på landbrugsmarkederne var 194,2 mio. EUR højere end forventet. Denne udnyttelse omfatter et overslag på 7 mio. EUR over udgifter under direkte forvaltning, der forventes afholdt frem til den 31. december 2017, i forbindelse med salgsfremmende foranstaltninger. Når der tages hensyn til de formålsbestemte indtægter på 400 mio. EUR, der er afsat til ordningen for frugt og grøntsager, fremkommer der imidlertid et underforbrug på 205,8 mio. EUR (- 6,4 %).

Sammen med indtægterne til disse artikler er beløbene i budgettet for 2017 på i alt 1 061,5 mio. EUR for frugt og grøntsager og 35 523,8 mio. EUR for afkoblede direkte betalinger.

I bilaget, hvori der redegøres for den foreløbige gennemførelse af 2017-budgettet frem til den 15. oktober 2017, tages der i budgetbevillingerne på artikelniveau for frugt og grøntsager og for afkoblede direkte betalinger ikke hensyn til ovennævnte formålsbestemte indtægter. De viser vedtagne bevillinger for disse artikler, som beløber sig til henholdsvis 661,5 mio. EUR og 33 191,8 mio. EUR.

Kommissionen tog i sit forslag vedrørende bevillingerne på EGFL's budget for 2017 hensyn til de forventede samlede formålsbestemte indtægter og anmodede i budgetforslaget for 2017 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet under hensyntagen til de forventede formålsbestemte indtægter.

·Kommissionens seneste skøn over de bevillinger, der er behov for til finansiering af markedsforanstaltninger og direkte betalinger

3.1.1.Frugt og grøntsager (+ 333,9 mio. EUR)

Dette tilsyneladende overforbrug på 333,9 mio. EUR skyldes, at der ikke er taget hensyn til de formålsbestemte indtægter til denne sektor. Tages der hensyn til disse indtægter, er der et underforbrug på 66,1 mio. EUR (- 6,2 %) (se fodnote (*) i bilaget) som tidligere forventet. Underforbruget er fordelt på de fire budgetposter inden for denne sektor (idet driftsfondene for producentorganisationer tegner sig for halvdelen af beløbet).

3.1.2.Produkter fra vinsektoren (- 64,3 mio. EUR)

Efter den indledende gode hastighed med hensyn til forbruget medfører den endelige anvendelse for denne artikel et underforbrug på 6,0 % som følge af lavere udgifter i nogle medlemsstater.

3.1.3.Mælk og mejeriprodukter (- 139,7 mio. EUR)

Der konstateres et underforbrug for alle støtteordninger under denne budgetartikel.

Af de 150 mio. EUR, der var afsat til ordningen vedrørende reduktion af mælkeproduktionen, er der brugt 108,8 mio. EUR.

De fulde 350 mio. EUR til ekstraordinær tilpasningsstøtte er opført under konto 05 02 12 99 — Andre foranstaltninger (mælk og mejeriprodukter). Medlemsstaterne havde dog mulighed for at anvende dem inden for alle husdyrsektorer. Medlemsstaterne anmeldte 268,9 mio. EUR i udgifter til denne ordning inden for mælkesektoren, samtidig med at de også anvendte en del af denne støtte til landbrugere i andre husdyrsektorer. Budgetoverførsler er foretaget med henblik på at dække de udgifter, der er anmeldt under andre artikler, dvs. 23,6 mio. EUR for oksekød, 3,5 mio. EUR for fåre- og gedekød og 26,9 mio. EUR for svinekød.

3.1.4.Oksekød (+ 23,6 mio. EUR), fåre- og gedekød (+ 3,5 mio. EUR), svinekød, æg og fjerkræ, biavl og andre animalske produkter (+ 56,7 mio. EUR)

Overforbruget i disse artikler er et spejlbillede af det underforbrug af mælk og mejeriprodukter, der følger af anvendelsen af den målrettede støtte til husdyrsektoren. De udgifter, der er anmeldt for disse sektorer, vil blive dækket ved hjælp af overførsler fra bevillinger, som er til rådighed for denne foranstaltning i artikel 05 02 12.

Frankrig har under konto 05 02 15 anmeldt udgifter til ekstraordinære støtteforanstaltninger for fjerkrækød (29,9 mio. EUR), hvilket ikke var forudset i 2017-budgettet.

3.2.Direkte betalinger

Forbruget af bevillinger til direkte betalinger var 1 914,6 mio. EUR højere. Der var et underforbrug på ca. 417,4 mio. EUR (- 1 %) i forhold til de formålsbestemte indtægter for dette budgetkapitel (se også punkt 2 ovenfor).

3.2.1.Afkoblede direkte betalinger (+ 2 174,5 mio. EUR)

Forbruget i forhold til budgetbevillingerne er ikke helt retvisende på grund af de formålsbestemte indtægter til grundbetalingsordningen (se også punkt 2 ovenfor). Når man tager hensyn til de formålsbestemte indtægter, er betalingerne 157,5 mio. EUR eller kun 0,4 % mindre end det samlede budget (jf. fodnote (*) i bilaget).

Underforbruget for den generelle arealbetalingsordning og grundbetalingsordningen samt overforbruget for betalingen for landbrugsmetoder, der er til gavn for klimaet og miljøet, er forholdsvis små i forhold til budgettet (inden for en varians på 1 %). Den eneste undtagelse er de gennemførte betalinger under ordningen for unge landbrugere, som er 20 % mindre end budgetteret (- 88,2 mio. EUR).

3.2.2.Andre direkte betalinger (- 259,8 mio. EUR)

Underforbruget på denne budgetartikel vedrører primært ordningen for små landmænd (- 145,9 mio. EUR eller - 10,8 %), den frivillige ordning for koblet støtte (- 89,2 mio. EUR eller - 2,2 %) og arealstøtten for bomuld (- 12,2 mio. EUR eller - 5,0 %).

3.2.3.Tilbagebetaling af direkte betalinger i forbindelse med finansdisciplin (- 7,5 mio. EUR)